**Prædiken til julesøndag**

Lad os rejse os…

Dette hellige evangelium skriver evangelisten Lukas…

Gud være lovet…

 I Jerusalem var der en mand ved navn Simeon; han var retfærdig og from og ventede Israels trøst. Helligånden var over ham, og den havde åbenbaret for ham, at han ikke skulle se døden, før han havde set Herrens salvede. Tilskyndet af Ånden kom han til templet, og da forældrene kom ind med barnet Jesus for at gøre med ham, som det var sædvane efter loven, tog han barnet i sine arme og lovpriste Gud:  
Herre, nu lader du din tjener gå bort med fred efter dit ord.  
For mine øjne har set din frelse,  
som du har beredt for alle folk:  
Et lys til åbenbaring for hedninger  
og en herlighed for dit folk Israel.   
Hans far og mor undrede sig over det, der blev sagt om ham. Og Simeon velsignede dem og sagde til Maria, hans mor: »Se, dette barn er bestemt til fald og oprejsning for mange i Israel og til at være et tegn, som modsiges – ja, også din egen sjæl skal et sværd gennemtrænge – for at mange hjerters tanker kan komme for en dag.« Der var også en profetinde ved navn Anna, en datter af Fanuel, af Ashers stamme. Hun var højt oppe i årene; som ung jomfru var hun blevet gift og havde levet syv år med sin mand, og hun var nu en enke på fireogfirs. Hun forlod aldrig templet, men tjente Gud nat og dag med faste og bøn. Hun trådte frem i samme stund, priste Gud og talte om barnet til alle, der ventede Jerusalems forløsning. Da de havde udført alt i overensstemmelse med Herrens lov, vendte de tilbage til Galilæa, til deres egen by Nazaret. Og drengen voksede op, blev stærk og fyldt med visdom, og Guds nåde var over ham.

[Lukasevangeliet 2,25-40](https://www.bibelselskabet.dk/brugbibelen/bibelenonline/Luk/2#25-40)

Amen!

Jeg har lige læst den tekst, som ifølge de fastsatte tekstrækker hører til på julesøndag, altså i dag.

Hvis nu man var en smule pedantisk anlagt, så *kunne* man indvende, at den tekst egentlig burde læses en anden dag, som ikke nødvendigvis er en søndag.

I hvert fald ikke alle år.

Man kunne plædere for, at dagens tekst egentlig burde læses den 2. februar.

På den dag som hedder kyndelmisse.

Kyndelmisse betyder “lysmesse”.

Vi fejrer lyset.

At lyset er kommet ind i verden for at sprede mørket.

Lyset er Jesus.

Og ifølge kalenderåret, som kører forskudt af kirkeåret, så er der den 2. februar, gået 40 dage siden Jesus blev født.

Og på den tid, da Jesus levede var reglerne sådan, at efter 40 dage måtte hans mor Maria tage ham med i Templet.

Og i templet i Jerusalem er der så en from mand ved navn Simeon, som, da han ser Jesus, kalder ham for: “Et lys til åbenbaring for hedninger  
      og en herlighed for dit folk Israel.”

Jesus er et lys, som skinner i mørket, og som mørket ikke kan gribe, som der står i Johannesevangeliet.

Jesus er menneskers håb, han er vores lys i mørket, han er vores glæde.

Det er ham, som Påskedag besejrer døden og står op af graven, og derved skænker os et håb om, at sådan skal det også ske for os.

Vi skal også en gang sejre over døden.

Det er vores håb.

Det er den gave, vi får, ved at tro på at Jesus er Guds søn.

Men med gaven får vi også en opgave:

For ligesom Jesus er et lys for os, skal vi også være et lys for andre.

For kristendommen handler også om vores måde at være på over for hinanden og over for andre.

Over for hinanden og over for andre skal vi være tilgivende og næstekærlige.

Vi skal bære over med hinanden og tilgive, hvis nogen behandler os uretfærdigt.

Vi skal være som lys for andre, som gode eksempler til efterfølgelse for andre og hinanden.

Jesus siger det på den måde, at man ikke tænder et lys og stiller det under en skæppe, så ingen kan se det, men man sætter det i en stage, så det kan lyse for alle i huset.[[1]](#footnote-1)

Det er meningen, at andre skal kunne se vores gode gerninger, tilgivelse og næstekærlighed.

Som Gud tilgav os, og bliver ved med at tilgive os, sådan skal vi også tilgive hinanden.

Ligesom vi beder om det, når vi beder Fadervor og siger: “Forlad os vor skyld, som også vi forlader vore skyldnere.”

Jesus er et lys for os, vi skal være lys for hinanden.

Gaven og opgaven følges ad.

Og det gælder alle dage i året. At Jesus er et lys for os, det gælder både julesøndag og kyndelmisse, men også alle andre dage i året.

Og at vi skal være lys for hinanden og andre det gælder også både i dag og alle andre dage i året.

Glædelig julesøndag!

Amen!

Lov og tak og evig ære være dig vor Gud, Far, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

Amen!

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

I denne tid beder vi særligt for alle, der rammes af corona og dens følger. Dem, der bliver syge, dem, der mister nogen, de holder af, dem, der bliver bange, dem der mister deres job, dem der savner nærvær med andre, dem hvis hverdag er forandret.

Vi beder om, at vi snart igen må være fri for coronavirus.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os rejse os og med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.

1. Matth. 5,15. [↑](#footnote-ref-1)